En af de 20 personer, der var hurtig til at takke ja til tilbuddet om at blive klippet ganske gratis hos Salon La´Belle, er Natascha Krogh. - Min mand og jeg har syv børn, så der er ikke altid lige til det hele. Og så har der været nogle ting de senere år, der har gjort det hele lidt sværere, fortæller Natascha Krogh, der er slagteriarbejder og fra Farsø. Det er et år siden, hun sidst var hos frisør og glæder sig over, at hun her op til jul kan få styr på håret helt gratis. Det er Emma Maltesen, indehaver af Salon La´Belle, der står bag initiativet med gratis klipninger til folk, der kan have svært ved at finde penge til det. Hun har reserveret to dage til at klippe 20 kunder gratis - og det har hun en helt særlig grund til. Fik selv hjælp til jul For hun vil nemlig gerne give tilbage og gøre en forskel for folk, der har brug for det. - Da jeg selv var mindre fik mor julehjælp. Hun fik flæskesteg og lignende, og det gjorde julen meget bedre for os - så med det så giver jeg lidt tilbage, siger hun. Emma Maltesen og Natascha Krogh er enige om, at det med at have en svær økonomi er et tabu. - Jeg tror, mange skammer sig over at være økonomisk presset, siger Emma Maltesen, og hun beder da heller ikke om dokumentation for kundernes økonomiske situation, når de sætter sig i frisørstolen. Og for hende handler det om meget mere end de 429 kroner, som det normalt koster at blive klippet i Salon La´Belle. - Jeg har det dejligt og kan se, at de er glade, når de går fra salonen, og det var egentlig bare det, jeg ville bidrage med, siger Emma Maltesen, indehaver af Salon La´Belle.

Opsummering:
Der er mange, som op til jul, går til frisøren, men ikke alle har råd. Nu tilbyder en frisør i Støvring gratis klipning til dem, der har mest brug for det.